Държавен вестник, бр. 22, 2025 г., стр. 25

БРОЙ  22	
Д Ъ Р Ж А В Е Н  В Е С Т Н И К 	
СТР.  25   
резултатът е намерил отражение в устано­
веното за всяка избирателна секция и чрез 
това ще намери отражение в общия изборен 
резултат.
Изложеното не дава обаче основание да 
се приеме, че неизпълнението или неточното 
изпълнение на задължението на членовете 
на секционната избирателна комисия да 
осигурят видеонаблюдение в реално време 
и видеозаснемане след обявяване на края 
на изборния ден в секционната избирателна 
комисия при преброяването на гласовете и 
при съставянето на протокола не е значимо за 
изборния процес. От доводите на вносителите 
на исканията и по петте образувани дела е 
видно, че именно липсата или несъответното 
на законовото изискване видеонаблюдение 
в реално време и видеозаснемане пораждат 
или засилват недоверието в изборния процес. 
Осъществяването на видеонаблюдението и 
видеозаснемането прави процеса на пребро­
яване и на вписване на изборния резултат 
от съответната избирателна секция в про­
токола прозрачен и следователно пораждащ 
доверие. Видеонаблюдението в реално време 
и видеозаснемането не е нито сложно, нито 
препятстващо или обременяващо дейността 
на членовете на секционната избирателна 
комисия действие, но то има огромния по­
тенциал, когато е осъществено по начин, 
който съответства на изискването на закона, 
да направи изборния процес прозрачен и 
по този начин да повиши доверието в него.
Отчетливото недоверие на гражданите 
в изборния процес през последните години 
с оглед на избирателната активност прави 
видеонаблюдението в реално време и видео­
заснемането важен инструмент за ефективен 
публичен контрол на изборния процес в 
частта за преброяване на гласовете и отра­
зяване на резултата. Поради това дотогава, 
докогато видеонаблюдението в реално вре­
ме и видеозаснемането не се осъществяват 
или не се осъществяват по начин, който 
да осигури възможност за наблюдение на 
преброяването на всяка бюлетина и опре­
делянето на всеки глас като действителен 
или недействителен, желанието за оспорване 
по всякакъв възможен начин на изборния 
резултат ще нараства, а това пряко влияе 
върху легитимността на избраната публична 
власт. Видеонаблюдението в реално време и 
видеозаснемането прави преброяването на 
гласовете прозрачно, което пряко рефлек­
тира върху легитимността на избраната 
представителна власт, поради което самите 
партии като участници в изборния процес 
би трябвало да имат интерес от неговото 
утвърждаване.
Отчитайки значението, което видеонаб­
людението в реално време и видеозаснема­
нето имат за утвърждаване на доверието в 
изборния процес, няма логично обяснение 
изменението на чл. 57, ал. 1, т. 34 ИК, 
направено от законодателя със Закона за 
изменение и допълнение на Изборния ко­
декс – обн., ДВ, бр. 104 от 2022 г., съгласно 
което разпоредбата изключва от видеонаблю­
дението избирателните секции за гласуване 
с подвижна избирателна кутия, в лечебни 
заведения, в домове за стари хора и в други 
специализирани институции за предоставяне 
на социални услуги. Мотиви за приемане на 
разпоредбата законодателят няма. Предложе­
нието за изменение е направено от народни 
представители между първо и второ четене на 
законопроекта за изменение и допълнение на 
Изборния кодекс. Фактът, че избирателната 
секция е за гласуване с подвижна избира­
телна кутия не значи, че тя няма определен 
с решението на районната избирателна ко­
мисия адрес и че не следва именно на този 
адрес да извърши дейността по отваряне 
на избирателната кутия и преброяване на 
гласовете. Фактът, че избирателната секция 
е в лечебно заведение, в дом за стари хора 
и в други специализирани институции за 
предоставяне на социални услуги не значи, 
че членовете на секционната избирателна 
комисия извършват дейността по отваряне 
на избирателната кутия и по преброяване 
на гласовете в болничните помещения сред 
болните или в помещенията, в които се на­
мират лицата, настанени в специализираните 
институции за предоставяне на социални 
услуги. Всяка от тези секционни избирател­
ни комисии следва да извърши отварянето 
на избирателните кутии и преброяването 
на гласовете при спазване на изискванията 
на чл. 270 – чл. 285 ИК, което значи, че за 
тях не би следвало да съществува пречка 
да извършат тази дейност при условията на 
видеонаблюдение в реално време и видеозас­
немане след обявяване на края на изборния 
ден в секционната избирателна комисия при 
преброяването на гласовете и съставянето 
на протокола. 
По изложените съображения Съдът приема 
за неоснователни доводите на вносителите 
за незаконност на изборния резултат поради 
неосъществено или неосъществено съобразно 
изискванията на закона видеонаблюдение в 
реално време и видеозаснемане, но изрично 
отбелязва значението му за прозрачността, за 
честността и за доверието в изборния процес.
6. По доводите за нарушения при устано­
вяване на изборния резултат от секционните 
избирателни комисии
а) от хартиени бюлетини